寄李次翁
作者：黄庭堅
朝代：宋

paragraphs: 雨斷山川明，花深鳥烏樂。
枯骨不霑名，古今同一壑。
惟有在世時，聊厚不爲薄。
南箕與北斗，親友多離索。
斯文如舊歡，李侯極磊落。
頗似元魯山，用心撫疲弱。
不以民爲梯，俯仰無所怍。
胸中種妙覺，歲晚期必穫。
然膏夜讀書，見聖宜有作。
文字寄我來，官郵遠飛橐。
世緣心已死，儻得萬金藥。